Maties-student geskors oor beweerde rassismeUniversiteit Stellenbosch ŉ Student van die Universiteit Stellenbosch (US) is uit ŉ koshuis geskors nadat hy glo rassistiese skeltaal teenoor ŉ medestudent gebruik het. Martin Viljoen, woordvoerder van die universiteit, het aan Maroela Media bevestig dat die voorval glo Vrydag in die vroeë oggendure in die voorportaal van die Helshoogte-manskoshuis plaasgevind het. Die universiteit het ŉ ondersoek na die voorval geloods en die student is hangende die uitslag van die ondersoek uit die koshuis geskors. “Die Universiteit Stellenbosch handhaaf ŉ beleid van zero-verdraagsaamheid wat betref menseregteskendings, viktimisering van enige aard, rassisme, klassisme, seksisme en alle ander vorme van diskriminasie,” het Viljoen gesê. “Die universiteit is besig om die klagte te ondersoek en sal nie skroom om dissiplinêr op te tree indien daar genoegsame bewyse gevind word dat die skeltaal wel gebruik is nie.” Hierdie voorval kom enkele dae nadat ŉ omstrede dokumentêre video, Luister, bekendgestel is waarin swart studente vertel hoe daar teen hulle gediskrimineer word by die US. Die ANC en DA het sedertdien geëis dat ŉ ondersoek na die bewerings in die video gedoen word. ŉ Dosent van die universiteit is vroeër vanjaar afgedank nadat hy glo ŉ rassistiese SMS aan ŉ student gestuur het.